Mada u makarskim srednjoškolskim klupama od ove godine više ne sjedi vlasnica Oskara znanja Marta Han, moguće je da smo već dobili njezinog nasljednika, jer i najnovije vijesti iz Srednje škole fra Andrije Kačića Miošića potvrđuje da iz ‘matematičke radionice’ profesorice Željke Tulić i dalje dolaze sjajni učenici. Na državnom natjecanju iz matematike za srednje škole, održanom u Primoštenu prvo mjesto osvojio je učenik prvog razreda opće gimnazije iz Makarske Josip Srzić, a izvrsni su bili i Kim Staničić te Ivan Šarić, koji su se smjestili na petom i šestom mjestu .

Mladi makarski gimnazijalac ( 1. A razred, razrednica Dijana Martinčević op. a.) i odnedavno najbolji hrvatski matematičar u svojoj kategoriji, pak, jedan je od onih čija priča nagovješćuje velike stvari – uz odlične ocjene i natjecanja iz matematike, fizike i kemije na kojima je do sada sudjelovao (u matematici je postigao najbolje rezultate) Josip Srzić uspješan je veslač makarskog VK Biokova, a uz završenu osnovnu glazbenu školu i talentiran gitarist koji će rado priznati da mu je glazba velika ljubav.

U razgovoru za Makarsko primorje, Josip Srzić za svoj uspjeh na državnom natjecanju iz matematike najzaslužnijom će, bez mnogo razmišljanja, proglasiti svoju srednjoškolsku nastavnicu. – Ništa ne bih postigao bez rada s njom. U pitanju je izvrsna nastavnica koja se mnogo puta dokazala kroz uspjehe svojih učenika – govori mladi Makaranin, koji je do sada kroz osnovnu školu svake godine dogurao do županijske razine, a ove godine prvi put uspio proći do državnog nivoa i već iz prvog pokušaja uhvatiti vrh. – Natjecanje za prve razrede bilo je dosta teško, našlo se među zadacima i takvih s kakvim se do sada nisam susretao, međutim uspio sam se snaći i stvarno sam jako sretan zbog krajnjeg rezultata. Bio sam ove godine i na županijskom natjecanju iz kemije, no nisam uspio plasirati se dalje. Iduće ću godine pokušati ponovo – govori Josip Srzić. Uz samu školu, velika ljubav su mu – sport i glazba. Već nekoliko godina Josip je član Veslačkog kluba Biokovo, koji je očito okupio neke od najvećih talenata u gradu – uz Josipa, u klubu je i Ivan Šarić, njegov prijatelj iz školskih klupa koji je ovih dana u Zagrebu osvojio prvo mjesto u svojoj kategoriji na 33. Međunarodnoj regati CroOpen, dok je na istom školskom natjecanju kao i Josip došao do vrlo dobrog šestog mjesta. Ivan bi svakako bio sugovornik u ovoj priči, no još uvijek se nije vratio iz Zagreba.

- Prije sam se bavio i vaterpolom, jako volim taj sport, no zbog zdravlja mi je više odgovaralo veslanje, na kojeg sam se prebacio prije nekoliko godina. Radio sam s odličnim trenerima, nekoć s Bracom Borićem, a danas s Lukom Srzićem koji je, otkad je došao, uistinu unio novu živost u rad veslačkog kluba. Veslanje je drugačije od ostalih sportova, i psihički i fizički zahtijeva veliki napor, ali isplati se – priznaje Josip. Kada za nekoliko godina bude birao gdje će nastaviti školovanje, Josip će po svemu sudeći izabrati ili Prirodoslovno-matematički fakultet (PMF) ili onaj elektronike i računarstva (FER) u Zagrebu, te govori da će nastojati održati sve svoje hobije i navike aktivnima. – Što se tiče veslanja, možda mi ambicija nije da budem sportaš na najvišem nivou, međutim sam siguran da će mi ono i dalje ostati dio života. Ili kao hobi ili natjecateljski, ako se bude moglo. Rekao sam davno sebi da ću, što god bude bilo, uvijek tražiti u životu mjesto za sport i glazbu koji su mi uistinu velike ljubavi. Završio sam osnovnu glazbenu školu za gitaru u Makarskoj, sviram koliko mogu i želim se i dalje baviti i time – spremno odgovara makarski srednjoškolac.

O. Franić / IvoR